শনিবার যখন ‘দ্য টেলিগ্রাফ স্কুল অ্যাওয়ার্ডস ফর এক্সেলেন্স-২০১৫’এর পুরস্কার নিতে সায়েন্স সিটি অডিটোরিয়ামের মঞ্চে উঠল, প্রেক্ষাগৃহ ফেটে পড়ছে হাততালিতে।
আর তাদের হাতে পুরস্কার কে তুলে দিচ্ছে?
পনেরো বছরের এমন এক কিশোর, এক দুর্ঘটনায় একে একে যার দু’টো হাত, একটা পা বাদ গিয়েছে। মা কান্নায় ভেঙে পড়ে যখন বলেছেন, ‘‘এখন তোর কী হবে?’’, তখন সে আশ্বাসের সুরে মা’কে বলেছে, ‘‘যা হয়ে গিয়েছে, তা হয়ে গিয়েছে। এখন আর চিন্তা কোর না!’’ সারা দেশের মধ্যে আয়োজিত রচনা প্রতিযোগিতায় সেই ছেলে, দিল্লির অমরজ্যোতি স্কুলের শুভম কুমার, সেরার সেরা শিরোপা ছিনিয়ে এনেছে!
সিনেমার প্লটের চেয়েও এমন অবিশ্বাস্য, অসম্ভব বাস্তব জীবনের একের পর এক চিত্রনাট্যে মোড়া থাকল পুরস্কার প্রদান অনুষ্ঠান। কারও লড়াই শারীরিক প্রতিবন্ধকতার সঙ্গে, কারও লড়াই সামাজিক, কারও লড়াই দারিদ্র্যের বিরুদ্ধে। কিন্তু পুরস্কার যাঁরা পেলেন, আর যাঁরা দিলেন, তাঁদের সকলের জন্যে একটাই শব্দ প্রযোজ্য— অপরাজিত!




(বাঁদিক থেকে) দুই শিক্ষাবিদ সুকান্ত চৌধুরী, রুদ্রাংশু মুখোপাধ্যায় এবং আনন্দবাজার সংস্থার প্রধান সম্পাদক অভীক সরকার।



 
অনুষ্ঠানের শুরুতেই সঞ্চালক ব্যারি ও’ব্রায়েন ২০তম বর্ষের এই উৎকর্ষতা উৎসবের মূল বার্তা পরিষ্কার করে দিয়েছিলেন— প্রত্যেক পড়ুয়া নিজেদের ছোট ছোট অধিকারের জন্য লড়বে। নিজেদের দাবিতে মাথা তুলে দাঁড়াবে। তাদের সেই ছোট ছোট লড়াইতেই সমাজে বড় বদল আসবে। কিন্তু ছোটদের ছোট লড়াইগুলোকে বাস্তব করে তুলতে বড়দেরই এগিয়ে আসতে হবে। তাই ‘দ্য টেলিগ্রাফ এডুকেশন ফাউন্ডেশনে’র (টিটিইএফ) চেয়ারম্যান সুকান্ত চৌধুরী আবেদন করলেন, ‘‘যাঁরা সমাজের একটু ভাল জায়গায় রয়েছেন, তাঁদের সকলের কাছে অনুরোধ, আপনারা একটু এগিয়ে আসুন। তা হলেই হবে!’’
শিক্ষার লড়াইটা যে এখনও মুষ্টিমেয়ের উদ্যোগের উপরেই দাঁড়িয়ে রয়েছে, তা স্পষ্ট। সে প্রাতিষ্ঠানিকই হোক বা ব্যক্তিবিশেষ! আরও একটি ব্যাপার স্পষ্ট—শিক্ষার অধিকারের এই লড়াই শুধু পড়ুয়াদের নয়। এ লড়াই সমানভাবে শিক্ষক, অভিভাবক এবং শিক্ষা প্রতিষ্ঠানেরও। তাই বিশেষভাবে পুরস্কৃত হলেন রামনাথ মূর্মু এবং ঈশ্বর হেমব্রম। দুই বন্ধু নিজেদের চেষ্টায় অযোধ্যা পাহাড়ে ‘বিদ্যাসাগর শিশু শিক্ষা নিকেতন’ নামে মেয়েদের স্কুল চালু করেছিলেন ১৯৯৯ সালে।
যেখানে মেয়েদের জন্যে আলাদা শৌচাগারেরই কোনও ব্যবস্থা নেই, সেখানে মেয়েদের স্কুল! প্রথমে সকলে ভুঁরু কুঁচকেছিলেন। কিন্তু এখন সেখানে প্রায় দেড়শো ছাত্রী পড়েন! পুরস্কৃত হলেন ‘বেলপাহাড়ি রাষ্ট্রীয় আদিবাসী আবাসিক উচ্চ বিদ্যালয়ে’র সুপারিন্টেন্ডেন্ট উত্তরা মল্লিকও। যিনি আদিবাসী মেয়েদের পড়ার স্বপ্নকে এগিয়ে নিয়ে যেতে প্রাণপাত করছেন। উত্তরা নিজে অনগ্রসর লোধা সম্প্রদায়ের। তিনি জানেন শিক্ষার মূল্য। একইভাবে পুরস্কৃত হয়েছেন ডাক্তারি পাঠরতা সায়রা বানু, জাহিরুদ্দিন মোমিনেরাও। 
‘দ্য টেলিগ্রাফ স্কুল অফ দ্য ইয়ারের’ যুগ্ম জয়ী হল বিড়লা হাই স্কুল এবং লিলুয়ার ডন বস্কো স্কুল। ‘টেলিগ্রাফ হল অফ ফেমে’ জায়গা করে নিলেন শারীরিক প্রতিবন্ধী পড়ুয়াদের শিক্ষার কাজে ব্রতী রীতা সেনগুপ্ত। পড়াশোনার বাইরে অন্যান্য ক্ষেত্রে কৃতিত্বের জন্যেও পুরস্কার দেওয়া হল। কারণ, এই অধিকারের দাবি তো শুধু পড়াশোনার নয়, এই অধিকারের লড়াই নিজের পছন্দমতো রাস্তায় এগোনরও।
যেমন পরীক্ষার দিন কোনও ছাত্র পরীক্ষা দিতে না-এলে তিনি সোজা চলে যেতেন তার বাড়ি। জানতে চাইতেন, তার খিদে পেয়েছে কি না! ছাত্র-শিক্ষক সম্পর্কের সেরা বিজ্ঞাপনের জন্যে ভুটানের থিম্পুর শিক্ষক শেরিং দোরজি দিনের শেষে রইলেন সেই অপরাজিতেরই সারিতে! তাঁর হাত থেকে পুরস্কার নিয়ে গেলেন ভবিষ্যতের সেরারা!
হাততালির অনুরণন পিছু ছাড়ছিল না সায়েন্স সিটি অডিটোরিয়ামের।




বিজিত মিঞ্জ এবং ইশাক মিঞ্জকে পুরস্কৃত করছে শুভম কুমার।—নিজস্ব চিত্র